कांग्रेस में इस्तीफों का दौर जारी, अब ज्‍योतिरादित्‍य सिंधिया ने अपने पद से दिया इस्तीफा  
हार के बाद कांग्रेस में इस्तीफों का दौर जारी 
ज्योतिरादित्य सिंधिया ने अपने पद से दिया इस्तीफा 
आज ही मिलिंद देवड़ा ने अपना पद छोड़ दिया था
लोकसभा चुनाव में करारी हार के बाद कांग्रेस में इस्तीफों का दौर जारी है.  आज ज्‍योतिरादित्‍य सिंधिया ने कांग्रेस महासचिव पद से दिया इस्‍तीफा. इस्‍तीफा देने के बाद ज्‍योतिरादित्य सिंधिया ने कहा, 'लोगों के फैसले को स्‍वीकार करते हुए और जिम्‍मेदारी लेते हुए मैंने कांग्रेस महासचिव पद से इस्‍तीफा दे दिया. मैंने अपना इस्‍तीफा राहुल गांधी को भेज दिया. मैं यह जिम्‍मेदारी देने के लिए और हमारी पार्टी की सेवा करने का अवसर दिए जाने के लिए उनका धन्‍यवाद करता हूं. आपको बता दें कि आज ही मुंबई कांग्रेस अध्यक्ष मिलिंद देवड़ा (Milind Deora) ने अपने पद से इस्तीफा दे दिया है और साथ ही आगामी विधानसभा चुनावों तक शहर इकाई की देखरेख के लिए तीन वरिष्ठ नेताओं के सामूहिक नेतृत्व की सिफारिश की है. देवड़ा राष्ट्रीय स्तर की राजनीति में सक्रिय होने के लिए दिल्ली आ सकते हैं.  
26 जून को नई दिल्ली में राहुल गांधी (Rahul Gandhi) से मुलाकात के बाद देवड़ा ने इस्तीफा देने की मंशा जाहिर की थी. देवड़ा के दफ्तर से जारी बयान में कहा गया है, 'इसके बारे में मल्लिकार्जुन खड़गे और अखिल भारतीय कांग्रेस कमेटी के महासचिव केसी वेणुगोपाल को अवगत कराया गया है.' इस कदम को राहुल गांधी (Rahul Gandhi) के AICC के अध्यक्ष पद से इस्तीफे के बाद एकजुटता और सामूहिक जिम्मेदारी के तौर पर देखा जा रहा है. मुंबई अध्यक्ष पद से इस्तीफे के बावजूद देवड़ा (Milind Deora) ने 4 जुलाई को राहुल गांधी की मुंबई यात्रा का आयोजन किया था. देवड़ा को लोकसभा चुनाव से एक महीने पहले मुंबई कांग्रेस अध्यक्ष बनाया गया था. ऐसे में उन्हें चुनाव की तैयारी करने के लिए कम ही समय मिला था.